Medvėgalio kalnas (padavimas)
Medvėgalio kalnas yra Tauragės apskrityje, Kaltinėnų valsčiuje. Apie jo vardą yra toks padavimas. Kai buvo lietuvių karai su švedais, tai švedai netikėtai užpuolė aplinkinius gyventojus. Žmonės nebegalėjo apsiginti nuo švedų, tai subėgo į kalną, nes ten buvo iškasti urvai ir įdėtos didelės geležinės durys, kurios, žmonės pasakojo, ir dabar tebėra užgriuvusios žemėmis. Niekas nedrįso išeiti lauk pažiūrėti, ar tebėra švedai. Paskui atsirado dvi mergaitės, pasakė: 

− Mudvi galim. Mes išeisime ir pažiūrėsime, ar tebėra švedai. 

Jos išėjo, pažiūrėjo, o švedų jau nebebuvo. Grįžusios atgal, pasakė, kad švedų jau nebėra. Žmonės išėjo iš to kalno. 

Nuo žodžių „mudvi galim“ kalną pavadino Medvėgaliu.

Padavimai
Padavimai apie piliakalnius